[Foto’s] Parys-boere: Só lyk die toneelFoto: Mariné Lourens Die onderskeie regspanne, die regter en ses beskuldigdes in die sogenaamde Parys-boere-moordsaak het Dinsdagoggend die toneel op ŉ plaas buite die Vrystaatse dorp besoek waar twee vermeende plaasaanvallers glo aangekeer en aangerand is. Boeta van der Westhuizen (46), Loedie van der Westhuizen (19), Anton Loggenberg (50), Cor Loggenberg (20), Miela Janse van Vuuren (23) en kapt. Henk Prinsloo (47) staan tereg op twee aanklagte van moord in verband met die dood van Samuel Tjixa en Simon Jubeba. Die staat beweer die ses beskuldigdes het Tjixa en Jubeba so erg aangerand dat hulle later in die hospitaal aan hul beserings beswyk het. Die ses beskuldigdes het skuld op al die aanklagte teen hulle ontken. Regter Corné van Zyl op die toneel. Foto: Mariné Lourens Die toneel waar Tjixa en Jubeba op 6 Januarie 2016 glo deur ŉ groep boere van die gemeenskap aangekeer is, is geleë op die plaas Swartklip. Dit is nie ver van die plaas Biesiesbult nie, waar Loedie van der Westhuizen sr., Boeta se pa, na bewering die betrokke dag in sy huis aangeval en aangerand is. Die verdediging beweer Tjixa en Jubeba het Van der Westhuizen sr. in sy huis aangeval en aangerand, maar het op die vlug geslaan nadat hy die paniekknoppie gedruk het. Hulle is toe by Swartklip deur ŉ groep boere aangekeer. Kobus Burger vir die verdediging het aan regter Corné van Zyl verduidelik dat die regspanne nie kan uitwys presies waar die twee mans gelê het nie, maar dat dit in hierdie gedeelte van die veld was. Die plek waar die mans aangetref is, is in ŉ veld naby ŉ lae veeheining. Die gebied reg rondom die toneel is veld met enkele groot klippe wat plek-plek tussen die gras uitsteek. Drie van die beskuldigdes, Miela Janse van Vuuren, Loedie van der Westhuizen en kapt. Henk Prinsloo, op die toneel. Foto: Mariné Lourens Burger het aan Van Zyl gesê die gras op die toneel was verlede jaar baie korter, omdat dit daardie tyd nog nie in die gebied gereën het nie. Die besoek aan die toneel het onder meer gehelp om Van Zyl ŉ idee te gee van die terrein waar die mans aangetref is, die toestand van die paaie tot by die plaas en die afstand tussen Swartklip en Biesiesbult. Die regspanne het ook aan Van Zyl ŉ sementdam uitgewys nie ver van waar Tjixa en Jubeba aangetref is nie. Sers. Gerhard Keyser, ŉ lid van die SAPD in Parys, is ook Dinsdagoggend na die toneel ontbied. Keyser het vroeër in die hof getuig hy was die aand van 6 Januarie 2016 aan diens en is na Van der Westhuizen sr. se plaas ontbied nadat die beweerde plaasaanval daar plaasgevind het. Kobus Burger, deel van die verdediging se regspan, op die toneel. Foto: Mariné Lourens Keyser het vroeër aan die hof gesê hy is later na die toneel by Swartklip waar hy onder meer die erg beseerde Tjixa en Jubeba aangetref het. Keyser het aan die hof gesê hy het gehelp om die twee beseerdes agter in die polisiewa te laai en het daarna stadig en versigtig gery om die ambulans langs die pad te ontmoet wat hulle hospitaal toe sou neem. Keyser het Dinsdag voor gery toe al die betrokkenes die toneel verlaat het om aan die regter te wys watter pad hy met die twee beseerde mans gery het om die ambulans te ontmoet. Die verhoor duur voort. Lees alle vorige berigte oor die Parys-boere op Maroela Media.